उन्होंने बताया कि सरहद की सुरक्षा के लिए देश के नौजवानों को आगे आना चाहिए। सीमाएं सुरक्षित होंगी तो, हम सब लोग आराम से रह सकते हैं। शहीद कैप्टन विजयंत थापर की मां तृपिता थापर ने बताया कि 2 राजपूताना राइफल्स को तोलोलिंग और टाइगर हिल्स के बीच स्थित ब्लैक रॉक्स नामक चोटी पाकिस्तान के नापाक कब्जे से छुड़ाने की जिम्मेदारी दी गई। इस शेरदिल जवान की बटालियन ने भीषण जंग के बाद बेहद नामाकूल हालातों का सामना करके यहां भी फतह हासिल की, मगर मां भारती का ये जांबाज और दिलेर सिपाही इस मिशन के आखिरी दौर मे शहीद हो गया। मेरे बेटे ने बार-बार मुझसे कहा था कि मां अगर मुझे दोबारा इंसान बनकर पैदा होना पड़े तो मुझे फिर से फौजी बना देना। उन्होंने बताया कि कुपवाड़ा में कैप्टन विजयंत एक किसान की चार साल की बेटी से बहुत प्यार करते थे। जब भी समय मिलता तो वे उस बच्ची के साथ खूब खेलते थे। आज भी विजयंत के पिता हर वर्ष उस बच्ची की मदद करते हैं। रुखसाना अब 22 साल की हो चुकी है। च्दिलेर नौजवान फौजी शहीद कैप्टन विजयंत थापर और कैप्टन शशिकांत शर्मा को नवोदय टाइम्स कारगिल दिवस के अवसर पर अपनी श्रद्धांजलि अर्पित करता है। उनके शौर्य जांबाजी और वतनपरस्ती की मिसाल तो हमारे लिए एक नजीर है।